text: Fødeafdeling i Horsens i fare 
  05 januar 2011 kl. 07.56
  Regionsdirektør lige før sparekatalog kommer: Region Midtjylland vil sløjfe fødeafdelinger.
  Sparekravet på 450 millioner kroner skal klares ved stordriftsfordele på tværs af sygehusene. Det betyder, at nogle funktioner skal sløjfes på nogle sygehuse. Det fortæller direktør i Region Midtjylland Bo Johansen til P4 Østjylland forud for offentliggørelsen af regionens sparekatalog på mandag.
  
  Et sparetema
  Region Midts fødeafdelinger er ifølge regionsdirektøren et af de steder, hvor man kan spare. Der er  syv fødesteder i Region Midtjylland. Det forventes at et eller to fødesteder må lade livet. 
   - Antallet af fødesteder vil uden tvivl være et sparetema, siger regionsdirektøren.
  Fødeafdelingen på Horsens Sygehus har allerede været nævnt flere gange som lukningstruet, og Horsens borgmester Jan Trøjborg, S, er gået ind i en kamp for at bevare fødeafdelingen i byen.   
  
  Dyrt med de mange fødeafdelinger 
  - Sammenlignet med de øvrige regioner har vi rigelig kapacitet på fødeområdet, og det er selvfølgelig dyrt at opretholde beredskabet døgnet rundt på mange afdelinger, siger regionsdirektør Bo Johansen til P4 Østjylland.
   Det er regionsrådspolitikerne, som i sidste ende beslutter, hvordan der skal spares.
  